Vear, der senest har arbejdet i canadisk basketball, er en af Englands mest lovende unge trænere. På trods af sine kun 31 år har han et imponerende CV, med ophold i Canada, og som head coach for en engelsk eliteklub, for både 1. divisionshold og udviklingsakademi. Aftalen med Vear er kommet i stand gennem sportsdirektør Mads Olesens netværk i England, hvor de begge var del af klubben Medway Park Crusaders. Det var vigtigt for Aalborg Vikings at få en træner med den profil og erfaring, Vear har, forklarer Mads Olesen: - Vikings har før haft trænere, der var rigtigt gode teknisk, men som enten ikke kendte udfordringerne i en semi-professionel klub som Vikings, hvor de danske spillere har job, skole og så videre ved siden af, der ikke har været teknisk kvalificeret til jobbet på trods af gode CV'er, eller som ikke har haft indblik i den form for ungdomsudvikling, der er så vigtig for langsigtet succes i en by som Aalborg. I James Vear får vi en træner, der er teknisk meget dygtig, men samtidig kender de begrænsninger, der er i et land som Danmark, og ikke mindst har formået at lave resultater under sammenlignelige forhold. Samtidig er målet at ungdomsbasket får et boost i Nordjylland, hvor vi vil bruge Vear som samlingspunkt for trænere og spillere, siger Mads Olesen.

Referat:
Basketligaklubben Aalborg Vikings har ansat englænderen James Vear som ny cheftræner.